钦定古今图书集成/理学汇编/文学典/第128卷 > 《国宝新编序》袁袠
## 钦定古今图书集成/理学汇编/文学典/第128卷 > 《国宝新编序》袁袠

盖罕生逝而国子悲，惠施殁而庄叟叹，人之云亡，邦
国殄瘁。昔魏文言：“文章经国之大业，不朽之盛事。年
寿有时而尽，荣乐止乎其身，二者必至之常期，未若
文章之无穷也。”袠三复斯言，未尝不流涕也。有明龙
兴，文章之美，特跨往代，鸿儒巧匠，川涌云蒸。兴文者
上规黄、虞，下猎秦、汉，晋、宋以还，未暇论也。草创之初，
人文未开，虽气存淳朴，而体沿卑陋。刘宋诸公，从容
金马，犹未能铺张功烈，与谟训媲美，《雅》《颂》同风，有识
者未尝不咨嗟恨惜也。弘治间，君臣一德，中外乂安，
奇英妙哲，方轨并驱，文体始变，力追元古。于是有关
西李献吉、姑苏徐昌谷、信阳何仲默相与表里，以鸣
国家之盛。今中丞顾公华玉崛起金陵，颉颃其间，埙
铿箎应，莫敢轩轾。又如希哲之宏博，伯虎之奇俊，继
之之古淡，升之之精工，太初之清旷，履吉之丽逸，元
敬之冲泊，伯时之淳鬯，钦佩之隽质，叔鸣之新警，咸
号名家，素称国手。并与顾公敦道艺之交。今诸子继
谢，而顾公独存。远惟伯子绝弦之感，近念高生开箧
之思，缀辑遗文，爰加寿梓，题曰：《国宝新编》，委袠校而
序之。夫文章与时高下，而变通之妙存乎其人。是以
孔父云：“天之将丧斯文也，后死者不得与于斯文也。”
今之作者其无与于斯文者乎？袠于兹编，而有感于
斯文之兴废也。编止所知，存者弗录。李子而下总十
三人，陕二人、河一人、闽一人，南畿九人。